text: L'expansió continua als EUA i els indicadors de la Xina encara no convencen | CaixaBank Research
  L'expansió continua als EUA i els indicadors de la Xina encara no convencen
  4 octubre 2015 | Pols Econòmic SetmanalEconomia internacional
  El mercat laboral nord-americà continua en bona forma, malgrat que la dada del setembre va ser una mica més dèbil. L'agost es van crear 142.000 llocs de treball i, encara que el registre es va situar per sota del llistó dels 200.000, la mitjana mensual del començament d'any ençà (de 198.000) continua apuntat que el mercat de treball és dinàmic. Així mateix, la taxa d'atur es va mantenir en un baix 5,1%. Al contrari, els salaris van tornar a avançar un contingut 2,2% interanual, molt per sota de la zona de normalitat del 3%-4% senyalada per Janet Yellen fa uns mesos. D'altra banda, l'índex de sentiment empresarial de manufactures (ISM), encara se situa en zona expansiva, malgrat una lleu davallada fins als 50,2 punts al setembre.
  Signes positius d'activitat a la Xina, però amb matisos. L'índex de sentiment empresarial de manufactures (PMI), elaborat per l'Oficina Nacional d'Estadística xinesa, va pujar lleugerament al setembre fins als 49,8 punts, cosa que contrasta amb la suau baixada de l'índex elaborat per Caixin/Markit. Sens dubte, aquesta disparitat als indicadors és un element que dificulta l'anàlisi de l'alentiment del país.
  Les grans empreses japoneses continuen beneficiant-se del ien dèbil, com mostra l'índex Tankan de sentiment empresarial. L'índex va millorar de manera significativa en el 3T 2015 per a les grans empreses de serveis i va mostrar una reculada mínima per a les manufactureres.